ועדת העבודה, הרווחה והבריאות, כנסת 17, פרוטוקול מספר 535, 2008-10-28 13:00

מרינה סולודקין: שלום, אני פותחת את ישיבת הוועדה.

מרינה סולודקין: יו"ר הוועדה ביקש ממני להחליף אותו בישיבה כל כך חשובה.

מרינה סולודקין: אני גאה בזה, כי אבא שלי, ז"ל, היה נכה מלחמת הנאצים ואני מבינה עד כמה האנשים האלה זקוקים לעדכון תגמולים וסיוע רפואי.

מרינה סולודקין: אני מבקשת ממשרד האוצר שיציג את הנושא.

גדעון קבע: אנחנו מבקשים מהוועדה לאשר לנו צווים לעדכון תגמולים שמקבלים נכי מלחמות הנאצים.

גדעון קבע: הסיבה היא שאנחנו צמודים לעדכון המבצע משרד הביטחון.

גדעון קבע: משרד הביטחון מעדכן את התגמולים לנכי צה"ל פעמיים בשנה בהתאם למדד הקהילתי, הצמדה לשכר בסקטור הציבורי.

גדעון קבע: הם מקבלים היום תגמולים לפי המשכורת הקובעת, שהיא שכר של עובדי המדינה.

גדעון קבע: מעבר לזה, יש זחילת שכר שמשולמת לנכי צה"ל.

גדעון קבע: בהתאם לחוק, העדכון מחייב את אישור ועדת העבודה והרווחה לגבי אותם שיעורים שמשרד הביטחון עדכן לנכי צה"ל.

מרינה סולודקין: אני מבקשת מהיועץ המשפטי לוועדה לתת כמה הסברים, כדי שלכולם יהיה ברור שאנחנו עושים עבודת קודש כאן.

אייל לב ארי: לאחר בדיקה די מקיפה עם משרד האוצר ושיתוף פעולה איתו קיבלנו הבהרה, ששיעור הגמלה במקרה של טיפול רפואי מעודכן תמיד כלפי מעלה.

אייל לב ארי: אם יש ירידה אין עדכון כלפי מטה.

גדעון קבע: אין הפחתה נומינאלית.

אייל לב ארי: שיעור התגמולים משתנה בהתאם לסוג הנכה, נכה רגיל, נכה נצרך, נכה מחוסר פרנסה, עם ילדים או בלי ילדים, או שהוא בן זוג של נכה.

אייל לב ארי: כל תגמול מוצמד לפי שיעור שכר שונה, אבל כל שיעורי הגמלה הם לפי טבלת השכר בדרוג המנהלי.

אייל לב ארי: לדעתי, ראוי לבוא ולאשר את הצווים כפי שהם הוגשו.

מרינה סולודקין: חלק מההסברים קיבלתי לפני הישיבה שלנו.

מרינה סולודקין: לכן, אני מאשרת את הצווים ואת התקנות פה אחד.

מרינה סולודקין: ועדת העבודה והרווחה מאשרת את הצו ואת התקנות.

אייל לב ארי: לשם הבהרה, אני רוצה לומר שמדובר בשני סוגים של תקנות: צו נכי המלחמה בנאצים (שינוי שיעור תגמולים) (הוראת שעה) התשס"ט-2008, שחל על תקופה שחלה מ-1 באוקטובר 2006 עד 31 במרץ 2008, שלגביו ייעשו תשלומי ההפרשים באופן רטרו-אקטיבי.

אייל לב ארי: צו נכה המלחמה בנאצים (שינוי שיעור תגמולים) תשס"ט-2008, שחל בתקופה שמ-1 באפריל עד שיוחלף.

אייל לב ארי: תקנות נכי המלחמה בנאצים (טיפול רפואי) (הוראת שעה) התשס"ט-2008 חלות בתקופה שמ-1 באוקטובר עד 31 במרץ 2008 בהתאם לשינויים הנקובים בתקנות עצמן.

אייל לב ארי: תקנות נכי המלחמה בנאצים (טיפול רפואי) התשס"ט-2008, שחל מ-1 באפריל 2008 ואילך.

אייל לב ארי: אלה הצווים שהוגשו לוועדה, והוועדה אישרה אותם.

מרינה סולודקין: תודה רבה, הישיבה נעולה.